b'\n_START_ARTICLE_\nTrstenik (Cres)\n_START_PARAGRAPH_\nTrstenik je majhen in nizek otok med Cresom in Pagom v Kvarnerskem zalivu. Na otoku danes ni stalnega prebivalstva. Na njem stoji svetilnik, ob\xc4\x8dasno pa se ob njem zasidrajo turisti\xc4\x8dne ali ribi\xc5\xa1ke ladje. Majhno sidri\xc5\xa1\xc4\x8de je obrnjeno na jugovzhodno stran, zato pred burjo ni varno. Pomol je rahlo po\xc5\xa1kodovan, globina morja ob pomolu pa zna\xc5\xa1a do 1,5 m. Rastlinstvo otoka predstavlja predvsem osat in trava, dreves ni. Povr\xc5\xa1ina otoka je 0,33 km\xc2\xb2, dol\xc5\xbeina obale meri 4,41 km. Najvi\xc5\xa1ji vrh je visok 10 mnm._NEWLINE_Iz pomorske karte je razvidno, da svetilnik, ki je ob\xc4\x8dasno nastanjen, oddaja svetlobni signal: BR DBl 10s. Nazivni domet svetilnika je 8 do 11 milj.'